Verkeersman doen bekentenis ná dood van Chinese sakeman | Netwerk24
Elgar anker beurt nadat Proteas vroeg skrik
In sitkamers in Johannesburg en Kaapstad en Bloemfontein en Durban, was daar sekerlik 'n gesamentlike sug: "Hier gaan ons al weer, verlede week was maar net 'n gelukskoot."
Pumas slag Leeus af in Laeveld
Die Pumas het vir 'n reuse-verrassing gesorg deur die Leeus in die eerste wedstryd van vanjaar se Curriebeker-rugbyreeks in Mbombela te klop.
Verkeersman doen bekentenis ná dood van Chinese sakeman
Deur André Damons 08 April 2019 18:00
Die verkeersman van Wepener in die Vrystaat wat in die hof verskyn het weens die ontvoering van en moord op 'n Chinese sakeman, het 'n bekentenis oor dié sluipmoord afgelê en ook sy vermeende medepligtiges geïdentifiseer.
Zola James Singaphi is sowat drie dae ná die voorval op Sondag 3 Maart by sy huis in Wepener in hegtenis geneem nadat daar gevind is hy het in sy verklaring gejok.
Sy verhoor is tot 23 April uitgestel en hy bly tot dan in aanhouding.
Brig. Tshokolo Phosholi, hoof van die polisie se provinsiale eenheid teen georganiseerde misdaad, het Maandag bevestig die moord op H. Zang (45), wat 'n winkel in Botshabelo buite Bloemfontein besit het, was 'n beplande sluipmoord.
Singaphi en Zang is glo met vuurwapens gedreig, Zang se motorsleutel geëis en die verkeersbeampte se dienspistool is afgevat.
Hy wou nie Maandag veel oor die voorval of die ondersoek sê, maar het gesê Singaphi het 'n bekentenis afgelê oor sy aandeel in die moord en het ook die ander betrokkenes geïdentifiseer.
"Behalwe vir sy bekentenis het ons ook ooggetuies wat hom met die misdaad verbind. Die ander verdagtes is bekend aan die polisie en ons behoort binnekort nog inhegtenisnemings te maak.
"Ons kyk ook na die motief vir die moord. Ooggetuies sê dit was roof, maar dit lyk na meer as net 'n roof," sê hy.
Phosholi sê hulle sluit ook nie die moontlikheid uit dat van die ander voorvalle waarin Chinese sakelui in die Vrystaat beroof en vermoor is, met dié moord verbind kan word nie.
Singaphi het Zang glo buite Wepener vir 'n verkeersoortreding van die pad afgetrek. 'n Voertuig met drie mans in het toe by hulle stilgehou en Zang ontvoer het.
Singaphi en Zang is glo met vuurwapens gedreig, Zang se motorsleutel geëis en die verkeersbeampte se dienspistool is afgevat. Hulle het daarna glo die sakeman in die kattebak van een van die motors gelaai en met albei die motors weggery.
Singaphi is nie beseer nie en het die voorval by die Wepener-polisiekantoor aangemeld.
Zang se lyk is kort daarna met 'n enkele skietwond in die kop op 'n grondpad tussen Smithfield en Wepener gevind.
* Chen Jinquan (43), eienaar van H-M Worldmart in Thaba Nchu, is op dieselfde dag as Zang in 'n roof in sy winkel doodgeskiet.
* Op Saterdag 23 Maart is nog 'n sakeman deur misdadigers geteiken toe twee mans hom by 'n verkeerslig in Bloemfontein van 'n groot bedrag geld beroof het.
* Dinsdagoggend 19 Maart is 'n 31-jarige sakeman van Ha-Rasebei, Edenburg, deur twee mans beroof terwyl hy op pad na die varsproduktemark in Bloemfontein was. Twee mans het hom omstreeks 07:30 in Rudolf Greyling-laan, Estoire, van geld beroof.